Nos J..., prior, totusque conuentus ecclesie Sancti Stephani diuionensis, notum facimus uniuersis presentes litteras inspecturis quod nos, bona fide, promisimus venerabili patri nostro Petro, abbati ecclesie nostre, missam sancto spirituo singulis annis quamdiu vixerit die Jouis post Pentecostem pro ipso sollempniter celebrare, et post mortem eius eadem die missam scilicet requiem eternam annuatim pro anima ipsius promisimus similiter celebrare. Dictus vero abbas, pro dicto anniuersario assedit de assensu decem libras diuionenses super villam que dicitur Alta Villa quam ipse abbas sicut et alia bona quæ plurima nostro monasterio acquisiuit: quas dictas libras quicumque dictam villam tenebit vel possidebit nobis de redditibus eiusdem ville octo dies ante Pentecostem annuatim persoluere tenetur. De quibus decem libris nos promisimus dicto abbati, predicta die anniuersarii supradicti, centum solidos ad refectionem nostram fratrumque nostrorum pariterque sororum annuatim expendere et alios centum solidos pauperibus erogare. In eius rei testimonium nos supradicti J..., prior, totusque conuentus et P..., abbas, presentem paginam sigillorum nostrorum munimine fecimus roborari. Actum anno domini millesimo ducentesimo trigentesimo quinto mense Novembris.